Аԥсны аҳәынҭқарратә гимн (Аиааира) — Аԥсны аҳәынҭқарра амилаҭтә гимн. Агимн амузика аԥиҵеит Валери Ҷкадуа, атекст ажәақәа — Геннади Аламиа. 1992 шықәсазы, Аԥсны ахьыԥшымра аназхарҵа ашьҭахь ишьақәырӷәӷәан аҳәынҭқарратә гимн. С. Багаԥшь атәыла Ахадас даналырх ашьҭахь, жьҭаарамза 24 2007 шықәса рзы, ахԥатәи аԥхьарала ирыдкылан азакәанԥҵара Аԥсны «Аҳәынҭқарра аҳәынҭқарратә гимн азы». Аԥсуа гимн шьаҭас иаиуит Қырҭтәылатәи Адемократиатә республика ар Аԥсны аоккупациа аназыруз аамҭазтәи ашәа «Кьараз».